Gees hoog by Laerskool Pierneef | Netwerk24
Vrydag het die soektog na Pretoria se Skool met die beste gees by die Laerskool Pierneef voortgegaan.
Die span van Groot FM 90.5 en Metro-Beeld-Noord was beïndruk met wat hulle gesien en gehoor het.
Die Pieries het gewys wat in hul steek toe die span van Groot FM 90.5 en Metro-Beeld-Noord Vrydag vir die Skool met die beste gees-kompetisie 'n draai gemaak het. Foto's: MARTHINUS KOEKEMOER
Juffrou Chanté Maat het sommer lekker gees gevang.
Al die grade het in afwagting gewag om te hoor of hulle die hindernisbaan die vinnigste voltooi het. Die uitslag was tot die laaste span klaar was in die weegskaal, maar die gr. 5's was uiteindelik die vinnigste. Die gr. 1's was laaste aan die beurt en het al vyf hul doele ingeskiet.
Almal met die uitsondering van die onderwysers wat by die Cosave Powerbuild Powerflush moes aantree, was beïndruk deur die doelskieters se vernuf.
Francois van Rensburg en Luané Janse van Rensburg van Groot FM 90.5 het die leerlinge en personeel aan die gang gekry en gehou.
Soos gebruiklik in 2019 geword het, is die dag se verrigtinge met 'n vertoning van Bounce afgesluit. Eers was dit JeddiBeatbox met sy klanknabootsing wat een ronde applous ná die ander gekry het voordat die res van die Bouncers almal met hul toertjies tot nuwe insig oor wat moontlik is, gebring het.
Die heerlike dag is moontlik gemaak deur die borge Bounce, Cosave Powerbuild, School Ride, Dr Tooth Little, Signarama Pretoria-Noord, Oliela en Mit Mak Motors.